На основу члана 13. став 3. Закона о локалној самоуправи („Службени гласник РС“ број 129/07, 83/14 и 47/18),члана 40.став 1.тачка 7 и члана 124.став 2. Статута општине Инђија („Службени лист општине Инђија“ број 5/19),

 Скупштина општине Инђија на седници одржаној дана 10. априла 2019.године, донела је

**ОДЛУКУ
О УСПОСТАВЉАЊУ САРАДЊЕ ИЗМЕЂУ ОПШТИНЕ ИНЂИЈА, РЕПУБЛИКА СРБИЈА И ГРАДА ПАВЛОВСК, ВОРОЊЕШКА ОБЛАСТ, РУСКА ФЕДЕРАЦИЈА**

 **Члан 1.**

Овом Одлуком успоставља се сарадња између Општине Инђија, Република Србија и града Павловск, Вороњешка област, Руска Федерација.

 **Члан 2.**

 Сарадња из члана 2. ове Одлуке, успоставља се у области економије, културе, спорта, туризма и у другим областима где за то постоје могућности и обострани интереси.

 **Члан 3.**

 Овлашћује се Председник општине Инђија, Владимир Гак, да потпише акт о сарадњи између Општине Инђија и града Павловск, Вороњешка област, Руска Федерација.

 **Члан 4.**

 У скалду са закљученим актом о сарадњи из члана 3. Ове Одлуке, средства за спровођење пројеката од заједничког интереса, обезбедиће се у буџету општине.

 **Члан 5.**

 Ову одлуку доставити Влади Републике Србије, ради давања сагласности.

 **Члан 6.**

 Ова Одлука ступа на снагу осмог дана од дана објављивања у „Службеном листу општине Инђија“, а објавиће се након добијања сагласности Владе Републике Србије.

 **СКУПШТИНА ОПШТИНЕ ИНЂИЈА**

**Број: 93-5/2019-I Председник**

**Дана:10. априла 2019.године Милан Предојевић**

**Инђија**

 **ОБРАЗЛОЖЕЊЕ**

Правни основ за доношење Одлуке о успостављању сарадње између Општине Инђија, Република Србија и града Павловск, Вороњешка област, Руска Федерација, садржан је у члану 13. став 3. Закона о локалној самоуправи („Службени гласник РС“ број 129/07, 83/14 и 47/18),члану 40.став 1.тачка 7 и члану 124.став 2. Статута општине Инђија („Службени лист општине Инђија“ број 5/19).

Чланом 13. став 3. Закона о локалној самоуправи, регулисано је да Скупштина јединица локалне самоуправе , уз сагласност Владе Републике Србије, доноси Одлуку о успостављању сарадње, односно закључења Споразума о сарадњи са јединицом локалне самоуправе друге државе.Чланом 88б. закона, регулисано је да јединице локалне самоуправе могу остваривати сарадњу у областима од заједничког интереса са јединицама локалне самоуправе у другим државама, у оквиру утврђене политике Републике србије, уз поштовање територијалног јединства и правног поретка Републике Србије, у складу са Уставом и законом.

Чланом 40.став 1.тачка 7 Статута општине Инђија, регулисано је да Скупштина општине, у складу са законом доноси прописе и друге опште акте. Чланом 124.Статута, регулисано је да Општина може да остварује сарадњу у областима од заједничког интереса са јединицама локалне смоуправе у другим државама, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом. Ставом 2. Регулисано је да Одлуку о сардњи са одговарајућим територијалним заједницама, општинама и градовима доноси Скупштина општине, уз сагласност Владе Републике Србије. Ставом 3. Уређено је да Споразум или други акт о успостављању сарадње потписује председник Општине или лице које он овласти.

У складу са напред наведеним , а на основу Писма намере број 5495 од 16.11.2018.године, упућеног од руководиоца градског насеља града Павловск, Вороњешка област из Руске федерације, Председнику општине Инђија, са предлогом о побратимљењу два града а ради унапређења односа братских народа, приступило се изради предложене одлуке.

 Сагласно одредбама члана 124. Статута општине Инђија, након доношења ове Одлуке, прибавиће се сагласност Владе Републике Србије. Одлука ће ступити на снагу осмог дана од дана објављивања у „Службеном листу општине Инђија“, а објавиће се након добијања сагласности Владе Републике Србије.

 Имајући у виду напред наведено, предлаже се Скупштини општине да Одлуку о успостављању сарадње између Општине Инђија, Република Србија и града Павловск, Вороњешка област, Руска Федерација, донесе у тексту како је дат у материјалу.

 Одељење за правне и скупштинске послове